ΓΡΑΠΤΗ ΕΡΩΤΗΣΗ E-2580/97 υποβολή: Marie-Noλlle Lienemann (PSE) προς την Επιτροπή (24 Iουλίου 1997)

Θέμα: Συμφωνία Ιαπωνίας-Ευρώπης στον τομέα του αυτοκινήτου

Τί σκοπεύει να πράξει η Επιτροπή για να ανοίξει εκ νέου τον φάκελο της Ιαπωνο-Ευρωπαϊκής συμφωνίας στον τομέα του αυτοκινήτου, που υπεγράφη τον Ιούλιο 1991;

Μπορεί να γνωστοποιήσει η Επιτροπή εάν το ποσοστό διείσδυσης των ιαπωνικών αυτοκινήτων στην Ευρώπη έχει αυξηθεί σημαντικά έκτοτε;

Έχουν γίνει επαληθεύσεις για να εξασφαλισθεί ότι οι Ιάπωνες δεν έχουν πωλήσει περισσότερα αυτοκίνητα απ'όσα προβλέποντο;

Δεδομένου των προβλημάτων απασχόλησης που εμφανίζει ο τομέας, προτίθεται η Επιτροπή να παρέμβει σχετικά με τα προβλήματα κατάρτισης και αναδιάρθρωσης, όπως προέβλεπε η εν λόγω συμφωνία;

Απάντηση του κ. Bangemann εξ ονόματος της Επιτροπής (23 Οκτωβρίου 1997)

Η συμφωνία που υπεγράφη τον Ιούλιο 1991, γνωστή ως «Στοιχεία συναίνεσης», αποτελεί μεταβατικό μέτρο το οποίο παρέχει στους ευρωπαίους κατασκευαστές ένα χρονικό περιθώριο για να προβούν σε αναδιάρθρωση ώστε να είναι ικανοί να συναγωνιστούν σε μια πλήρως ανοικτή ευρωπαϊκή αγορά σε ίση βάση με άλλους παγκόσμιους ανταγωνιστές. Σύμφωνα με τους όρους των «Στοιχείων συναίνεσης», και τηρώντας τις διεθνείς υποχρεώσεις που έχει αναλάβει η Κοινότητα στο πλαίσιο του Παγκόσμιου Οργανισμού Εμπορίου (ΠΟΕ), η συμφωνία θα εκπνεύσει στις 31 Δεκεμβρίου 1999.

Στα στοιχεία συναίνεσης προβλέπεται ότι η Ιαπωνία θα παρακολουθήσει και θα ελέγξει τις εξαγωγές προς την Κοινότητα και τα πέντε κράτη μέλη τα οποία επέβαλλαν προηγουμένως περιορισμούς στις εισαγωγές, κατά τη διάρκεια της μεταβατικής αυτής περιόδου. Τα στοιχεία συναίνεσης περιέχουν προβλέψεις για τις εξαγωγές το 1999, συνδεόμενες με υποθέσεις σχετικά με τη ζήτηση κατά το εν λόγω έτος. Οι προβλέψεις για τα έτη που μεσολαβούν εκπονούνται με τακτικές διαβουλεύσεις μεταξύ της Επιτροπής και της κυβέρνησης της Ιαπωνίας. Κατά την επεξεργασία λαμβάνονται υπόψη οι εξελίξεις της αγοράς. Οι προβλέψεις εξαγωγών προς τα πέντε κράτη μέλη τα οποία προηγουμένως επέβαλαν περιορισμούς στις εισαγωγές από την Ιαπωνία συνδέονται άμεσα με την προβλεπόμενη αλλαγή της ζήτησης στις εν λόγω χώρες.

Όσον αφορά τον σημερινό αριθμό αυτοκινήτων που εξάγονται από την Ιαπωνία προς την Κοινότητα, πρέπει να σημειωθεί ότι το 1993 ο αριθμός αυτός ευθυγραμμίζονταν με τις προβλέψεις που είχαν συμφωνηθεί μεταξύ της Επιτροπής και του ΜΙΤΙ, ενώ από το 1994 οι πραγματοποιούμενες εξαγωγές παρουσιάζουν υστέρηση σε σχέση με τις προβλέψεις της Επιτροπής και του ΜΙΤΙ. Οι εξαγωγές στην διευρυμένη Κοινότητα το 1995 ανήλθαν σε 795.000 μονάδες, και οι εξαγωγές το 1996 σε 808.000 μονάδες ((Πηγή: Ιαπωνικός Σύνδεσμος Κατασκευαστών Αυτοκινήτου (JAMA) και ΑΑΑ. )), ενώ οι προβλεπόμενες εξαγωγές προς την Κοινότητα κατά τα εν λόγω έτη ανέρχονταν σε 1.063.000 μονάδες το 1995 και 1.079.000 μονάδες το 1996.

Η κατάρτιση και η αναδιάρθρωση αποτελούν κυρίως υπευθυνότητα της βιομηχανίας. Ωστόσο, η βελτίωση της επαγγελματικής εκπαίδευσης και η προαγωγή της ανάπτυξης των ανθρώπινων πόρων αποτελούν επίσης ύψιστες προτεραιότητες της κοινοτικής πολιτικής η οποία αποβλέπει στην εξασφάλιση της ανταγωνιστικότητας της βιομηχανίας. Για το σκοπό αυτό η Επιτροπή έχει δρομολογήσει τον στόχο αριθ. 4 των διαρθρωτικών ταμείων και τις κοινοτικές πρωτοβουλίες ADAPT και μικρομεσαίες επιχειρήσεις (SME), με σκοπό την χρηματοδότηση των μη απτών επενδύσεων ώστε να διευκολυνθεί η προσαρμογή των εργαζομένων στη βιομηχανική αλλαγή. Κύριος στόχος των εν λόγω πρωτοβουλιών είναι η ενίσχυση της απασχόλησης και των επαγγελματικών προσόντων, η αντιμετώπιση των μελλοντικών αναγκών σε δεξιότητες και η έγκαιρη αντιμετώπιση των συνεπειών της βιομηχανικής αλλαγής και των αλλαγών στα συστήματα παραγωγής. Επιπλέον, έχουν συσταθεί δύο παράλληλα διεθνικά δίκτυα κατάρτισης βιομηχανικών εμπειρογνωμόνων από τους κατασκευαστές αυτοκινήτων και τους προμηθευτές ανταλλακτικών αυτοκινήτων, με χρηματοδότηση από το πρόγραμμα Leonardo. Στόχος των εν λόγω δικτύων είναι η τόνωση της ανταλλαγής πληροφοριών, η διάδοση των βέλτιστων πρακτικών και η ανάπτυξη καινοτόμων νέων προϊόντων κατάρτισης.